पाएं अपने शहर की ताज़ा ख़बरें और फ्री ई-पेपरडाउनलोड करें
पठानकोट में कोरोना की रफ्तार थमने का नाम नहीं ले रही है। पिछले 35 दिन में जिले में साढ़े 4 हजार से ज्यादा पॉजिटिव केस मिल चुके हैं जिसके चलते सिविल अस्पताल में बनाए आइसोलेशन वार्ड में बेड कम पड़ने लगे हैं लिहाजा मरीजों को भर्ती करने की बजाए उन्हें रेफर किया जा रहा है। अस्पताल में बेड के लिए सिफारिशों का दौर भी शुरू हो गया है। उधर, आइसोलेशन वार्ड में भर्ती मरीज के सही इलाज नहीं मिलने और डाक्टरों की जगह सिर्फ दर्जा चार को भेजकर इलाज कराने की सेहतमंत्री बलबीर सिंह सिद्धू को शिकायत करने पर बुधवार को डीसी संयम अग्रवाल भी जांच को पहुंचे और केस बढ़ने पर आइसोलेशन वार्ड में 24 बेड और बढ़ाए जाएंगे। आइसोलेशन वार्ड में डीसी खुद पीपीई किट पहनकर गए। उन्होंने आइसोलेशन वार्ड में कमियां भी देखी, जिसको लेकर सेहतकर्मियों की जमकर क्लास लगाई।
डीसी संयम अग्रवाल ने कहा कि जिले में कोरोना पीक से गुजर रहा है इसलिए पॉजिटीव केस बढ़ रहे हैं और सरकारी मरीजों का लोड बढ़ रहा है इसलिए सिविल में पहले 30 से 61 बेड किए थे, अब 24 नए बेड और लगाए जा रहे हैं। वैंटीलेटर प्राइवेट अस्पतालों की जरूरत के अनुसार शिफ्ट किए गए हैं। अब लोगों को सतर्कता बरतने की जरूरत है। पूछने पर उन्होंने कहा कि आइसोलेशन वार्ड में कुछ कमियां मिली हैं, जिन्हें एसएमओ को नोट करा दिया है और कल तक उन्हें दूर कर दिया जाएगा।
आइसोलेशन वार्ड में कई कमियां मिलीं, मुलाजिमों को लगाई फटकार
बुधवार को 2 की मौत 119 नए पॉजिटिव
बुधवार को भी जिलें में कोरोना से 2 लोगों की मौत हो गई, जबकि 119 पॉजिटिव केस मिले हैं। सिविल सर्जन डा. हरविंद्र सिंह ने बताया कि आज 119 लोगों की रिपोर्ट पॉजिटिव आई है, जबकि 2 लोगों की मौत हो गई। इसके साथ ही 77 लोगों को स्वस्थ होने पर डिस्चार्ज किया गया। उन्होंने बताया कि अभी जिले में 1860 एक्टिव केस चल रहे हैं।
डेरा राधा स्वामी में बनाया ऑक्सीजन स्टॉक रूम
ऑक्सीजन की कमी को दूर करने के लिए प्रशासन की ओर से डेरा राधा स्वामी में ऑक्सीजन स्टॉक रूम बनाया गया है, जहां पर जिले भर से 297 ऑक्सीजन सिलेंडर इकट्ठा किए गए हैं, जहां से सिविल अस्पताल को रोजाना सप्लाई जाती है, इमरजेंसी के लिए 100 ऑक्सीजन सिलेंडर भरकर रखे गए हैं।
वैक्सीनेशन सेंटर बंद कर चला गया स्टाफ, लोग परेशान
डीसी के जांच के लिए पहुंचने के बावजूद सिविल अस्पताल में वैक्सीनेशन का प्रबंध ठीक से नहीं चल रहा है। शेड्यूल होने के बावजूद वैक्सीन बंद कर स्टाफ चला गया और वैक्सीन लगवाने आए लोग परेशान होते देखे गए। पटेल चौक के सुशांत गोयल ने अपनी मां सुनीता गोयल को वैक्सीन लगवाने के लिए पोर्टल पर अप्लाई किया था जिस पर टाइमिंग बुधवार को 3 बजे से 6 बजे के बीच दी गई थी। इसके लिए 4 बजे सिविल अस्पताल पहुंचे थे, जहां पर वैक्सीनेशन सेंटर बंद हो चुका था। स्टाफ से बात करने पर उन्हें कल आने की बात कर लौटा दिया गया। उन्होंने कहा कि पोर्टल पर शेड्यूल दिया गया तो उसकी व्यवस्था सिविल प्रशासन को करनी चाहिए ताकि लोग परेशान होकर यहां भटके नहीं।
ऑक्सीजन कंसंट्रेटर की मार्केट में शार्टेज
सिविल से लेकर प्राइवेट अस्पतालों में भी बेड की कमी है लिहाजा ऑक्सीजन लेवल कम होने पर लोग मरीजों को घर पर ईलाज शुरू करवा रहे हैं। घर पर ऑक्सीजन सिलेंडर लगवाने के लिए किसी डाक्टर के रिकमेंडेशन लेटर की जरूरत है जोकि मरीजों को मिलने में दिक्कत आ रही है। वहीं घर पर ऑक्सीजन सपोर्ट के लिए मिलने वाले ऑक्सीजन कांस्ट्रेक्टर की मार्केट में शार्टेज है। 5 लीटर का कंसंट्रेटर 60 हजार और 10 लीटर की 1 लाख से ऊपर है। मेडिकल उपकरण बेचने वाले विशाल महाजन ने बताया कि उनके अपने रिश्तेदार के लिए जालंधर और लुधियाना में ऑक्सीजन कंसंट्रेटर नहीं मिला है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn